U-I-70/07
Natisni
Opravilna št.:
U-I-70/07
Datum odločitve:
6. 2. 2008
ECLI:
ECLI:SI:USRS:2008:U.I.70.07
Akt:
Stvarnopravni zakonik (Uradni list RS, št. 87/02) (SPZ), 42., 43., 45., 46., 47. in 54. čl.
Izrek:
Pobuda za začetek postopka za oceno ustavnosti 42., 43., 45., 46., 47. in 54. člena Stvarnopravnega zakonika (Uradni list RS, št. 87/02) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Stanislav Dolhar in Jože Dolhar, Kranj
Datum vloge:
5. 3. 2007
Vrsta odločitve:
sklep
Vrsta rešitve:
zavrženje
Dokument:
US27934
Dokument v PDF obliki:
U-I-70-07.pdf
107 KB
Prenesite datoteko
U-I-70/07-7
6. 2. 2008
SKLEP
Ustavno sodišče je v postopku za preizkus pobude Stanislava Dolharja in Jožeta Dolharja, Kranj, na seji 6. februarja 2008
sklenilo:
Pobuda za začetek postopka za oceno ustavnosti 42., 43., 45., 46., 47. in 54. člena Stvarnopravnega zakonika (Uradni list RS, št. 87/02) se zavrže.
Obrazložitev
1. Pobudnika izpodbijata v izreku navedene določbe Stvarnopravnega zakonika (v nadaljevanju SPZ), pri čemer za 42. člen navajata, da ga izpodbijata le "delno", ne da bi pojasnila v katerem delu. Svoj pravni interes utemeljujeta s sklicevanjem na ustavne pritožbe, vložene pri Ustavnem sodišču zaradi motenja posesti, izvajanja nasilja in preprečevanja dostopa pobudnikoma do vodnih naprav za pogon mlina. Sklicujeta se na odločbo Ustavnega sodišča št. Up-156/98 z dne 11. 2. 1999 (Uradni list RS, št. 17/99 in OdlUS VIII, 118). Ureditev naj bi bila v neskladju z 2., s 33. in s 67. členom Ustave, s prvimi tremi odstavki 153. člena Ustave, s prvim členom Prvega protokola h Konvenciji o varstvu človekovih pravic in svoboščin (Uradni list RS, št. 33/94, MP, št. 7/94 – Protokol k EKČP) in s 17. členom Splošne deklaracije človekovih pravic .
2. Pobudo za začetek postopka za oceno ustavnosti da lahko vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Ustavno sodišče je v sklepu št. U-I-275/07 z dne 22. 11. 2007 (Uradni list RS, št. 110/07) sprejelo stališče, po katerem se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Pobudnika se sicer sklicujeta na ustavne pritožbe, ki naj bi jih vložila še pred vložitvijo pobude, vendar ne pojasnita, za katere ustavne pritožbe gre. Ustavno sodišče ugotavlja, da v postopku pred Ustavnim sodiščem ni nerešenih ustavnih pritožb pobudnikov. Glede na to morebitna ugoditev pobudi ne bi mogla privesti do izboljšanja pravnega položaja pobudnikov. Zato je Ustavno sodišče njuno pobudo za presojo ustavnosti v izreku navedenih določb SPZ zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik